Aden chiashic Esus abëd icquidobëd Edusaden yacnouësh nidec aid nidaid cuëshë Udea caidëmbidi nidpondash.
Ambo iuec tabadquin Nuquin Papa tantiabenquido icsho acten mentobampondambi.
Adembidi Uanën acten mentobampanëdash.
Aden mentobanquin shubu daëdpactsëcquid Enon caid yacnoshon shubu daëdpactsëcquid utsi Sadin caid anoentsëqui acte nua yacnoshon matses dadpen acten mentobampanëdash.
Chieshënquin quënën tsadunmiabi yac Uanën adopanëdash.
Adnubien Uambëd icquido cun matses isadaidbo utsibëd:
Mimbi icsambuen chiec,
quec chushcananec:
Uanëmbien Nuquin Papa tantiabenquido bëdambuen acten mentobanosh,
quesho tantienquio yec Moisesën acten mëpamëdte chiampiduidi tantiec chushcanampanëdash.
Adshumbien Uambëd icquidon:
Nuquin chuiquid chiec nidnunid,
quianec nidshun Uan chuituidpanëdash:
Acte Odan caid ëquëmatsiucshun ¿mitsicquid:
Nuquin Papan Chomiaid nec,
mimbi cadio?
Aidën matses dadpenquio acten mentobanac caosh.
Adoac matses dadpenshun tsibanampac caosh,
caquien Uanën:
Nuquin Papan namiabicquidën aden natiapimbo iquec.
Nuquin Papan Chomiaid Quidistu Mesias caidpenquio nebi,
quequin mibitedi cuembo chiondambi.
Nuquin Papan aidën bëyuc chomiaid icquin aid chote chuibanquidquio nebi,
quequin umbi chuibansho mibitedishun tantiondac.
Aden umbi chuibuedquio nec,
quiash Esus chosho istanec cuishonquepobi.
Cun matses aton chido bedmiombi,
quiash cuishonquiacbimbuec cuishonquepobi.
¿Aden chido bedmequidën:
Min bënëbëd nidenda,
caquinda ictiosh?
Padenquio.
Bënëbëd nidmiash bëdambo yacbimbuec Esusbëd matses dadpen nidanniosh,
quesho tantiash bëdambo iquebi.
Umbi Nuquin Papan chiacpadombuen tantiamequin ënquin chuiquin tantiamiac umbi acten mentoaido daëdpactsëc yanendac.
Padnuen umbi chuibuedën tantiamiac abi tantiaquido dadpenquio yanendac,
quepanëdash Uan abëd icquido chiec.
Adshumbic Uanën naden chuiuapanëdash:
Esusquio bëdamboshëcquid nec.
Aidi Nuquin Papa yacnouësh choquid yec abitedishun Icbombo nec.
Padnueni nidaidën tabadquid matses yec:
Nuquin Papa isondambi.
Nadquio iccondash,
quequin chuitiapimbo iquec.
Esusëmbien ambi Nuquin Papa yacnoshon isnëdaidbëta ambi tantianëdaid chuibampec.
Aden chiaqui matses dadpenshun:
Abimbo caic,
quequin tantiate bunenquio iquec.
Aden aidën chiac tantiaquidombien:
Nuquin Papa muesambo nec,
quequin tantiendac.
Nuquin Papan Chomiaidquio icquin Aidën Chiaidquio chuibanec.
Nuquin Papan aton Mayan abëd tabadmiaid icquin nadatiambocquin nabanquin abimbo chuibanec.
Ambi tantiaidquio icsho Nuquin Papan Aton Mado abentsëcquiobi abitedishun Icbombo icmiac.
Adoaid Aton Mado tantiaquido icsho Nuquin Papan abi yacno tabadmendac.
Padnuen aton mado tantiesabo icsho Nuquin Papan abi yacno tabadmenquio icquin mëyadtequid yacno nidmequin cuidquiendac,
quequin Uanën chuipanëdash.